Karlovačka javnost prilično je burno reagirala kada je za direktora gradskog poduzeća Hrvatski radio Karlovac, nakladnika radija i Karlovačkog tjednika, imenovan nekadašnji predsjednik Mladeži HDZ-a Matija Perković. Karlovački gradonačelnik Damir Jelić otvoreno je priznao da je to mjesto HDZ-ovo te da je on kao Skupština društva smijenio jednu članicu Nadzornog odbora kako bi izbor glatko prošao. Perković je dva mjeseca kasnije na mjesto novinarke i zamjenice glavnog urednika zaposlio dvije kolegice iz Mladeži HDZ-a, Vandu Antunović i Anamariju Radočaj.

U prosincu je Grad Karlovac osnovao Odbor za energetiku, savjetodavno tijelo gradonačelnika Damira Jelića za pitanja iz područja energetike i održivog razvoja. Predsjednik je Branko Mohorić, gradski vijećnik i donedavni predsjednik karlovačkog HNS-a te direktor karlovačke Elektre. Stranku je napustio kada je izgubila nacionalne izbore.

Njegov zamjenik u Odboru je donedavni predsjednik karlovačkog SDP-a Žarko Latković, kojega su smijenili iz središnjice jer je tri mjeseca prije izbora stranku doveo do potpunog rasula. Pavao Škaljac bio je HNS-ovac, a sada je HDZ-ovac, prešao je u tu stranku kako bi se više mogao posvetiti radu u Odboru za energetiku.

Stotinjak članova

To su posljednji očiti primjeri na koji način politika u Karlovcu upravlja kadrovima. Plodovi dugogodišnjeg rada po tom principu vidljivi su u svim ustanovama i poduzećima kojima upravljaju političari. Stranačko uhljebljivanje i nepotizam u Karlovcu, iako vjerojatnije nije puno drukčije u drugim gradovima, idu ruku pod ruku. Od članske iskaznice stranke na vlasti jedina je jača referenca biti član obitelji ili bliski rođak, možda kum, čovjeka koji je na poziciji koja odlučuje.

Uz nekoliko dobro upućenih sugovornika složili smo obiteljsko stablo zaposlenika u javnim poduzećima i ustanovama. Ono broji stotinjak članova, ali to vjerojatno nije kraj. Ne tvrdimo da su svi ti rođaci zaposleni preko veze, možda se radi o slučajnostima, a možda su jednostavno savršeni radnici za poslove koje obavljaju. Bilo bi lakše izvesti zaključke da smo iz gradske uprave dobili odgovore na pitanja ima li tamo nepotizma, jesu li se njihovi djelatnici koji su međusobno povezani obiteljskim vezama tamo slučajno našli ili su za te poslove imali i onu vrstu veze. Do zaključenja ovoga broja nismo dobili odgovore.

Evo kako to izgleda u praksi. Ivan Uđbinac je pročelnik Upravnog odjela za poslove gradonačelnika Damira Jelića, a njegova supruga Kristina radi kao viša stručna suradnica za lokalnu riznicu. Već se zna da će Uđbinac za gradonačelnikom u Županiju ako Jelić nakon lokalnih izbora postane župan, a Uđbinčev će posao naslijediti njegova kuma Ivanka Brezović koja je nedavno zaposlena u istom uredu i radi poslove kao njegova pomoćnica.

Dubravko Fancev je također zaposlenik gradske uprave. Njegovo zanimanje je viši referent za higijenu javnih i zelenih površina, a u praksi on gradskom poduzeću Zelenilo daje naloge za gradske zelene površine koje treba pokositi. U Zelenilu mu rade supruga Gordana i snaha Ivka koja je tajnica direktora Stjepana Turkovića. Sin Gordan je u Vodovodu i kanalizaciji, drugom gradskom poduzeću. Direktor Stjepan Turković u Zelenilu je zaposlio suprugu Gordanu.

Mladen Grčić i njegova supruga Marina zaposlenici su gradske uprave: ona je pročelnica Upravnog odjela za investicije i europske fondove, a on savjetnik za gradnju i održavanje javnih prometnih površina. Njegov brat Zlatko nekada je bio direktor Zelenila. Irena Grčić zadužena je za javnu nabavu, jedan njezin sin, Krešimir, bio je u gradskoj upravi na osposobljavanju prije negoli je dobio posao u Vodovodu i kanalizaciji, a na njegovo mjesto na osposobljavanje je došao drugi sin - Josip.

Kumska veza

Direktor Hrvatskog radio Karlovca, Matija Perković, na to je mjesto došao s blagajničkog mjesta iz Inkasatora, gradskog poduzeća za naplatu komunalija, a tamo je zaposlen u vrijeme dok je direktor bio njegov kum Vlatko Ivka. Ivka je danas djelatnik Vodovoda i kanalizacije. Njegova supruga Biserka također je godinama djelatnica gradske uprave: nekada je radila kao tajnica gradonačelnika, a danas je u Službi financija.

Brat karlovačkoga dožupana Josipa Šafara, Željko, referent je za mjesnu samoupravu u gradskoj upravi, a Željkova supruga je referentica za administrativne i pomoćne poslove.

Vodovod i kanalizacija je vrlo zahvalno poduzeće za zapošljavanje djece gradskih moćnika, tamo je nedavno posao dobio sin dogradonačelnice Marine Kolaković. Bivši župan Vlado Jelkovac sada je prvi čovjek Obrtničke komore Karlovac, sin Luka radi baš u Vodovodu i kanalizaciji, a kći u Županiji.

Sinovi, muževi i sestre

Indira Vranješ je stručna suradnica za najam gradskih stanova i predstavke građana gradske uprave, baš tamo je njezin sin bio na stručnom osposobljavanju. Na stručnom osposobljavanju u Gradu je i sin Mihovila Stanišića, bivšega gradskog pročelnika i aktualnog vijećnika. Katarina i Mirela Matasić su sestre, prva je posao gradske glasnogovornice zamijenila visokom pozicijom u Ministarstvu obrazovanja, a druga je još uvijek u Gradu i radi kao viša stručna suradnica za planiranje i praćenje proračuna. Bivša pomoćnica pročelnice za društvene djelatnosti Nataša Horvat imenovana je ravnateljicom Dječjeg doma “Vladimir Nazor”, a njezin suprug, bivši dogradonačelnik u Gradu, sada radi u Čistoći Karlovac.

Višnja Stojkić iz gradske je uprave otišla u mirovinu, ali je tamo posao kao viša stručna suradnica za europske fondove dobila njezina kći Martina. Biserka Cukina Tropčić je savjetnica za turizam u gradskoj upravi, a njezin suprug Drago je stručnjak za energetiku u Karlovačkoj županiji. Irena Čulig je djelatnica gradskih društvenih djelatnosti gdje radi kao savjetnica za kulturu, a njezin suprug Igor kustos je u Gradskom muzeju Karlovac. Sin gradske službenice Dragice Jakšić, Goran, bio je svojedobno gradski pročelnik, a danas je viši stručni suradnik za stručne i tehničke poslove u najmlađoj gradskoj ustanovi - slatkovodnom akvariju Aquatici.

Ivica Ban, dugogodišnji HDZ-ovac, nekada i zamjenik predsjednika Gradskog vijeća, djelatnik je Čistoće, a da nije dobila otkaz zbog krivotvorene diplome, njegova supruga Alenka i danas bi bila zdravstvena voditeljica karlovačkih vrtića. Njezina sestra Ana Župančić, a Ivičina šogorica, viša je referentica za protokol i odnose s javnošću Grada Karlovca. I tako dalje.

Kobasica papira

Nezavisni gradski vijećnik Davor Petračić je poduzetnik koji je pažnju javnosti privukao tako što je na jednome mjestu popisao svu dokumentaciju koja je potrebna investitoru od početka investicije do upisa vlasništva pa je dobio “kobasicu” papira od tri metra. Izuzetno je kritički raspoložen kada je u pitanju zapošljavanje u gradskim poduzećima pa je s govornice Gradske vijećnice testirao kompetentnost nove direktorice Gradske toplane, Ivane Fočić, pitajući je koliko metar kubni plina ima kilovatsati energije. Ima li nepotizma u Gradu, za njega je neupitno. Štoviše, on smatra da je to najveća nevolja koja nas je pogodila od privatizacije.

- To je izvor svih zala. Čovjek koji se zaposli na taj način, čak i da je kvalitetan, a ima i takvih, ne može raditi kako bi htio i koliko je sposoban, nego onako kako to traži onaj koji ga je zaposlio. Sposobni ne mogu doći do izražaja jer se boje za egzistenciju, što je prirodno i razumljivo - kaže Petračić.

Stranačka zapošljavanja, smatra on, nemoguće je odvojiti od rodbinskih.

- Stranačka zapošljavanja su put do rodbinskih, sredstvo da zaposliš poznatog. Većina ljudi pristupa strankama samo da bude dio krda, da imaju prednost pred ostalima. I to je prirodno, iskonski je da se čovjek bolje osjeća kao dio grupe, a i malo je ljudi koji si danas mogu sami ostvariti radno mjesto. Zato je tu stranka, ona puno zapošljava kroz gradske tvrtke. Ponašaju se kao da su njihove, kroz njih vuku taj eros zapošljavanja. Kod privatnika se možeš zaposliti ako te on treba, a u gradskoj tvrtki ako želi, to je osnovna razlika - smatra Petračić.

Prema njegovu mišljenju, Karlovac je u nepotizam ogrezao više nego što se misli.

- Ne radi se samo o zapošljavanju po stranačkim i rodbinskim vezama, nego se i gradski poslovi godinama daju istim tvrtkama. Oni kao da žive u mjehuru, tamo je njihov čopor, a nama ostalima niti će davati, niti od nas uzimati. Ako niste s nama - odumrite, to je poruka i to je glavni fenomen Karlovca. Tako se gradi hobotnica, ali i političko tijelo. Vjerujem da ni oni sami nisu svjesni koliko su zapravo veliku hobotnicu izgradili - ističe Petračić te dodaje da se tako radi loša selekcija i ovisnost jedno o drugome.

- Natječaje raspisuju i tamo gdje ne moraju, istina, ali posao ionako dobiva onaj za kojega se odluči direktor ili netko iznad njega. Osobno sam se uvjerio da HDZ igra presudnu ulogu kad su u pitanju poslovi u gradskoj upravi, svim gradskim poduzećima i ustanovama, čak i do te mjere da se preko veze upisuju djeca u vrtiće - tvrdi Davor Petračić koji će se uz podršku svoje nezavisne liste kandidirati za gradonačelnika Karlovca.

Potpredsjednica Vijeća, Marina Novaković Matanić (HNS), u stalnom je “fajtu” s gradonačelnikom Damirom Jelićem (HDZ), a ta će se politička borba uskoro preseliti u novi ring. Oboje će na lokalnim izborima biti kandidati za karlovačkog župana, svatko sa svojom strankom, naravno.

Rekla nam je da je u nekoliko navrata upozorila na nepotističko zapošljavanje u gradskoj upravi i gradskim tvrtkama, a posljednji je slučaj bilo zapošljavanje kume pročelnika Ureda gradonačelnika, Ivana Uđbinca.

- Takvih primjera ima u nedogled. Vjerujem da je brojka čak i puno veća jer je teško ući u trag svim tim rodbinskim vezama. Takav način zapošljavanja dopustio je Damir Jelić. Osuđujem to jer on kao gradonačelnik ovim načinom rada šalje lošu poruku svim mladim, obrazovanim ljudima koji svaki dan odlaze iz našega grada u potrazi za poslom i boljom budućnosti. Kada uzmemo cjelokupnu situaciju, ili imamo slučaj rodbinskog ili stranačkog zapošljavanja, a to smo vidjeli i po primjeru zadnjeg zapošljavanja na Radio Karlovcu. Kao običan građanin, a ne kao vijećnik, ne mogu se ne upitati gdje je tome kraj - ističe Marina Novaković Matanić, zaključujući kako zakon ne prepoznaje sankcije u ovom slučaju jer je u njemu niz rupa.

Lažne diplome

Smatra da o ovim problemima treba više govoriti, kako mediji tako i političari, ali je žalosti što sve ostane na izjavama u novinama.

- Nakon toga sve stane i ništa se više ne dogodi, a to smo vidjeli i u slučaju lažnih diploma dogradonačelnice Kolaković te još nizu drugih slučajeva u Karlovcu. Nažalost, nama vijećnicima ne preostaje ništa drugo nego se boriti protiv ovakvog nepotizma svaki dan, a građani imaju priliku stati tome na kraju svake četiri godine na izborima, iako se bojim da su oni izgubili svaki optimizam da će nešto biti bolje - zaključuje Novaković Matanić.

I vijećnica Laburista Snježana Kirinić dotaknula se slučaja gradskog radija, ilustrirajući njime stranačka zapošljavanja.

- Gledajući u posljednjih više od 20 godina, u gradskim tvrtkama i upravi te ponekim privatnim tvrtkama gotovo da ne možete naći čovjeka koji je došao na posao regularnim putem. Isključivo se radilo o stranačkom ili rođačkom zapošljavanju. Provjerom prezimena te obiteljskih i kumskih veza vrlo je lako utvrditi istinu. Radi se, ustvari, o vrlo perfidnoj tehnici građenja stranačke mašinerije koja disciplinirano izlazi na izbore u strahu od gubitka posla i egzistencije. Vidjeli smo na nedavnim izborima da je čak i predsjednica države slikala svoj glasački listić, što čine i svi ostali članovi da dokažu vjernost “partiji”. Nekad se “partija” zvala KPJ, danas se zove HDZ, a metode su ostale iste ili slične - smatra Snježana Kirinić.

Dodaje da “društvo koje upadne u takav uvrnuti začarani krug vrlo teško može izaći iz njega”.

- Ne postoji svijest da ako dopustimo negativnu selekciju kadrova, dugoročno radimo štetu cijelom društvu koje urušavanjem svih moralnih i etičkih vrijednosti postaje skladište upropaštenih života iz kojega svatko normalan bježi u potrazi za normalnim životom dostojnim čovjeka. Zbog toga je iz Hrvatske u posljednjih godinu dana otišlo oko 80.000 ljudi. Posljedice će biti vidljive vrlo brzo. Društvo koje se gradi na nepoštenju, prevarama, lažima i lopovluku ne može opstati. Međutim, svijest ljudi je takva da percepcija o posljedicama nakaradnog sustava zapošljavanja u konačnici doleti natrag poput bumeranga - napominje Snježana Kirinić.

Jelićev nasljednik

Karlovački HDZ već mjesecima priprema Damira Mandića, predsjednika Gradskog vijeća, ravnatelja Gimnazije Karlovac, za Jelićeva nasljednika na gradonačelničkome mjestu. Moglo bi se reći da je on jedna “light” verzija Damira Jelića, pa je oprezniji i odmjereniji u javnim istupima. Kao predsjednik Gradskog odbora HDZ-a, ogradio se javno od zapošljavanja članica stranačke Mladeži na lokalnom radiju, rekavši kako bi bilo bolje da je i u tom slučaju bio proveden javni natječaj, iako ga nisu bili obvezni provesti, jer je izostanak transparentnosti postupka otvorio prostor za potencijalno krive i neargumentirane zaključke.

Za koji mjesec bit će možda u poziciji odlučivati o novim kadrovima u Gradu i gradskim poduzećima. Pitali smo i njega koliko je u Karlovcu prisutno uhljebljivanje.

- Na to pitanje nije moguće jednoznačno odgovoriti: ako govorimo iz pozicije vlasti, onda je ono minimalno, a ako gledamo iz pozicije oporbe, onda drukčije zapošljavanje niti ne postoji. Mislim da ni jedno, ni drugo nije istina. Problem zapošljavanja u javnim sustavima mijenja svoj predznak ovisno o grupaciji koja upravlja, odnosno stranci koja je na vlasti. Nažalost, upravo izostanak javnih procedura dovodi do sumnje u bilo koje zapošljavanje, makar ono bilo provedeno sukladno zakonu i zakonskim propisima, s jasnim kriterijima o stručnosti i iskustvu. Karlovac tu nije iznimka - kaže Mandić koji smatra da politička, prijateljska ili rodbinska veza ne smije biti preduvjet kod zapošljavanja u javnom sektoru, nego profesionalnost, moralnost, znanje, vještine, osobne karakteristike i spremnost na usvajanje novih znanja i vještina.

- Posebno je važno da politika preuzme taj dio odgovornosti na sebe i pokaže to svojim primjerom slijedeći ove preduvjete jer mnogi vrijedni ljudi, koji su spremni svoje vrijeme i znanje posvetiti gradu i građanima, upravo zbog “prljavštine” ne žele ući u javni prostor. A tad smo na gubitku svi! - ističe Mandić.

Na pitanje zna li za rodbinski povezane djelatnike gradske uprave, odgovara da je Karlovac “taman toliko velik grad da se mnogi međusobno poznajemo”.

- Znam neke slučajeve gdje su osobe u javnim poslovima rodbinski povezane. Ne mislim da je to opća pojava, ali sama činjenica da znam za neke slučajeve govori u prilog da Karlovac nije iznimka po tom pitanju. U svom političkom radu inzistirao sam i inzistirat ću da svako zapošljavanje zaista bude javno i opravdano. Interes javnosti za ove teme nije pretjeran, štoviše mora biti i jači, a reakcije bi često trebale biti argumentiranije. Naime, događa nam se da isključivo zbog političkog ili svjetonazorskog etiketiranja često nastradaju osobe koje svojim stručnim kvalitetama zaslužuju pojedino radno mjesto. Učinak je da ta osoba nije niti počela s radom, a već unaprijed zna da će kod moguće promjene političkih struktura biti minorizirana - kaže Mandić i dodaje da je “politika služenje, ali je i oblikovanje i u tom kontekstu javnost ima pravo postavljati pitanja i dobivati odgovore, imajući u vidu sve posljedice”.

Kako će se postaviti ako bude u rukama imao moć zapošljavanja?

- Osobno mogu posvjedočiti da često imam upite naših sugrađana oko pomoći u zapošljavanju, ljudi koji su u teškim i neizdrživim egzistencijalnim problemima. Uvijek kažem da ne želim, niti hoću biti gospodar sudbina koji će određivati tko će imati kruha, a tko ne. Ali, ne želim bježati od odgovornosti. U konačnici, politika je briga za potrebe ljudi jer onaj grč koji imaju na licu kad izgovaraju svoju potrebu, jednostavno vas ne ostavlja na miru. Nerijetko se i posramim zbog patnje ljudi - kaže.

Prvi koraci

Smatra da nam treba potpuno otvorena procedura kod otvaranja radnih mjesta i zapošljavanja.

- Na tome ću inzistirati. Mi u Karlovcu smo posljednjih godina smanjivali broj zaposlenih u upravi i tvrtkama, ne umanjujući učinkovitost, a većina novih zapošljavanja posljedica je preuzimanja dodatnih poslova s državne razine. Smatram da gradske tvrtke, kao što već rade gradska uprava i ustanove, također moraju objavljivati natječaje za radna mjesta, iako zakonski nisu obvezne, upravo zbog opravdanog interesa javnosti. Neke korake smo već poduzeli. Što se tiče samih zapošljavanja, moramo tražiti i otvoriti još veći prostor odgovornosti rukovoditeljima koji će natječajima, stručnim i transparentnim testiranjima stajati iza svojih odluka. Iako su me pravnici upozorili da pravno nije do kraja definirano smije li se ili ne, držim da bi nakon izbora kandidata kod svih zapošljavanja trebalo javno objaviti rezultate svih kandidata kako bi se izbjegle razne neargumentirane optužbe - zaključuje Mandić.